****

**Etický kódex**

**Slovenskej asociácie kvetinárov a floristov**

Slovenská asociácia kvetinárov a floristov chráni a podporuje spoločné záujmy svojich členov a prispieva k riadnemu, poctivému a odbornému prevádzkovaniu živností.

Každý člen asociácie bude vystupovať ako vzor a pomáhať pri rozvoji etického prostredia.

1. Základné hodnoty SAKF

Etický kódex vyjadruje požadované postoje a normy správania sa, ktoré sú prijaté vo vnútri SAKF. Popri dodržiavaní platných právnych a interných predpisov je každý člen SAKF povinný konať v súlade s etickým kódexom, t. j. riadiť sa morálnymi štandardmi v správaní a konaní.

V konaní každého člena sú potrebné tieto hodnoty:

**„DÔVERA A VZÁJOMNÁ ÚCTA“**

Správať sa k sebe s úctou, byť otvorený , úprimný, slušný a zdvorilý voči ostatným.

**„SPOLOČENSKÁ ZODPOVEDNOSŤ“**

Snažiť sa prevziať zodpovednosť za stav v našej organizácii súčasný i budúci. Efektívne

využívať a chrániť majetok organizácie, finančné a pracovné prostriedky, informácie.

**„ODVAHA“**

Snažiť sa byť podnikavý, podporovať tvorivé myslenie, prinášať nové nápady a podnety,

byť spoľahlivý a schopný prijímať zmeny.

**„INTEGRITA“**

Dodržiavať morálne a etické zásady, podporovať čestnosť, dôslednosť a súlad slov a činov.

2. Účel a charakteristika Etického kódexu

Etický kódex SAKF určuje normy správania sa, ktoré sú záväzné pre všetkých členov asociácie, má podporovať profesionálnu etiku, eliminovať nespravodlivé a neúctivé správanie sa k iným.

3. Vzťahy k verejnosti

Členovia SAKF majú verejnosti poskytovať pravdivé, zrozumiteľné a včasné informácie prostredníctvom osoby zodpovednej za komunikáciu. Svojimi aktivitami šíriť dobré meno remesla i krajiny, prispievať k ekonomickému rastu a zvyšovaniu životnej úrovne na Slovensku.

4. Vzťahy vo vnútri asociácie

* Vzťahy medzi členmi asociácie sú založené na úcte a dôstojnosti každého člena a na rešpektovaní základných ľudských práv. Netoleruje sa žiadna forma zneužívania, ponižovania, šikanovania a diskriminácie osobnosti.
* Každý člen je zodpovedný za svoje správanie sa a konanie. Neškodí iným, nebráni im v iniciatíve a nezneužíva svoje postavenie na presadzovanie svojich osobných názorov a záujmov na úkor iných členov asociácie.
* Každý člen je povinný ochraňovať a využívať hmotný a nehmotný majetok len v prospech asociácie. Iné použitie musí byť len v súlade s internými predpismi asociácie.
* Každému členovi je umožnené slobodne vyjadriť svoj názor bez rizika zastrašovania.
* Asociácia rešpektuje a chráni osobné údaje všetkých členov, ku ktorým majú prístup len tí členovia, ktorí s nimi pracujú.

5. Zodpovednosť vedenia asociácie

Všetci členovia na riadiacich pozíciách sa správajú tak, aby boli vzorom pre ostatných členov. Nezbavujú sa zodpovednosti vyplývajúcej z ich postavenia. Poskytujú pravdivé, pravidelné, včasné a zrozumiteľné informácie ostatným členom.

6. Záverečné ustanovenia

* Etický kódex SAKF sa vzťahuje na všetkých členov organizácie.
* Všetci členovia asociácie sú povinní Etický kódex dodržiavať, konať v súlade s jeho obsahom a podporovať ho.
* Porušovanie Etického kódexu narúša dôveru v asociáciu. Každé porušenie tohto kódexu

členovia oznamujú písomne, ústne alebo elektronicky členom prezídia asociácie.

Etický kódex Slovenskej asociácie kvetinárov a floristov bol schválený Prezídiom SAKF na jeho zasadnutí konanom dňa 13. januára 2019 v Piešťanoch.